## Gómez destaca l’avanç en transformació digital de les farmàcies de la Comunitat Valenciana, pioneres en la substitució del cupó precinte

*** El conseller de Sanitat ha participat en la inauguració de les II Jornades del Llevant Farmacèutic
* La Comunitat Valenciana ha sigut la primera d’Espanya que ha substituït el cupó precinte pel codi digital data-matrix, la finalitat del qual és millorar la traçabilitat i seguretat dels medicaments
* Gómez ha assenyalat la importància del farmacèutic per al sistema sanitari i la seua labor clínica, assistencial i d’educació sanitària al ciutadà**

El conseller de Sanitat, Marciano Gómez, ha destacat “l’avanç en transformació digital de les oficines de farmàcia de la Comunitat Valenciana, pioneres en la substitució del cupó precinte dels medicaments pel codi digital data-matrix”.

Este sentit, Gómez ha posat de manifest la importància d’avançar en la transformació digital de l’àmbit farmacèutic, “un repte en el qual la Conselleria de Sanitat juntament amb els col·legis oficials de farmacèutics està fent un important esforç, i prova d’això és que, hui dia, les 2.300 oficines de farmàcia de la Comunitat Valenciana ja han substituït el cupó precinte en els medicaments”.

Així s’ha expressat el conseller durant la seua participació en la inauguració de les II Jornades del Llevant Farmacèutic, que ha comptat amb la presència del conseller de Salut de Múrcia, Juan José Pedreño, l’alcalde de Múrcia, José Ballesta i els màxims representants dels col·legis oficials de farmacèutics de València, Alacant, Castelló i Múrcia, entitats organitzadores d’este esdeveniment.

Durant la seua intervenció, el conseller de Sanitat ha agraït als representants els col·legis oficials de farmàcia la seua estreta col·laboració “a l’hora d’implantar mesures com la substitució del cupó precinte, que ens situa en l’avantguarda de la modernització i digitalització, així com en la gestió de dispensació de medicaments en les zones afectades per les inundacions del 29 d’octubre”.

Cal recordar que la implantació del codi digital data-matrix es va iniciar en setembre de 2024 en la província de Castelló, amb més de 300 oficines de farmàcia i va continuar en més de 800 farmàcies d’Alacant fins a la seua culminació en les més de 1.200 de València, fins a arribar a les més de 2.300 oficines de farmàcies de tota la Comunitat Valenciana.

Així mateix, Marciano Gómez ha indicat que este avanç “ha permés agilitzar el procés de dispensació dels medicaments, reduint el marge d’error humà, i cosa que és més important, ha millorat la traçabilitat i la seguretat dels medicaments que s’entreguen als pacients, ja que ens ajuda a saber en tot moment quin és el recorregut del fàrmac, per la qual cosa en el cas que es produïsca una alerta amb algun fàrmac podem saber exactament on està”.

Es tracta d’una iniciativa pionera a Espanya que a més facilita la labor dels professionals de les oficines de farmàcia ja que elimina càrregues administratives en el procés de facturació i control de l’administració i suposa un estalvi de 5 milions d’euros anuals.

En este sentit, tal com ha indicat el conseller “més enllà dels beneficis pràctics i tècnics que oferix este model, simbolitza el compromís de la Comunitat Valenciana amb la innovació i el lideratge en el sector sanitari, i és reflex de la nostra capacitat d’adaptar-nos als nous temps i la voluntat d’oferir un sistema sanitari més àgil, accessible i de qualitat per a tots”.

D’altra banda, el conseller ha insistit a reivindicar davant el Govern d’Espanya un finançament just i adequat per a posar fi a la discriminació que en este sentit patixen la Comunitat Valenciana i la Regió de Múrcia, “perquè és un dret i una necessitat per a dur a terme mesures i programes que ens permeten adaptar-nos a la situació actual i, en definitiva, treballar en benefici dels pacients i de la seua salut”.

**Col·laboració del sector sanitari i farmacèutic**

Esta jornada ha reunit nombrosos experts per a realitzar una posada en comú de coneixements i abordar temes com els avanços normatius, el paper de la farmàcia en la gestió de crisis mediambientals, nous enfocaments en salut global o la intel·ligència artificial.

Un dels aspectes destacats durant la jornada ha sigut la importància de la col·laboració conjunta entre l’àmbit sanitari i el farmacèutic per a oferir la millor atenció al ciutadà. Segons ha explicat Gómez “la farmàcia és molt més que un punt de venda, és un centre sanitari d’atenció al ciutadà i al pacient, per la qual cosa és un component fonamental de la xarxa sanitària de la nostra Comunitat Valenciana”.

En este sentit, ha indicat que actualment s’està treballant en el nou concert amb els col·legis oficials farmacèutics, que establix les condicions de col·laboració i execució en matèria de prestació farmacèutica a través de les oficines de farmàcia, “per la qual cosa ens trobem davant una oportunitat històrica per a millorar les vies de comunicació i avançar en una major integració de les oficines de farmàcia en el funcionament del sistema de salut, reconeixent així la labor assistencial i d’educació en salut que realitza el farmacèutic”.

Al respecte, el conseller ha indicat que cal avançar en la integració de la farmàcia comunitària, hospitalària, de primària i l’abordatge de les farmàcies rurals perquè és imprescindible la definició de les oficines de farmàcia com a agents de salut actius, i això és un treball que hem d’abordar tots perquè la salut és multidisciplinària en benefici dels pacients”.

Durant la seua intervenció, Marciano Gómez s’ha referit a la situació de crisi viscuda en la Comunitat Valenciana a causa de les inundacions del passat 29 d’octubre, “és en eixos moments tan difícils en els quals es va posar de manifest l’estreta col·laboració entre l’àmbit farmacèutic i el sanitari. De fet, no solament van atendre les necessitats d’emergència, sinó que van oferir informació clara, van donar suport en la gestió de la crisi i van ajudar a calmar l’ansietat de molts ciutadans en un context d’incertesa”.

Per la seua banda, des de Sanitat es va facilitar a les farmàcies les directrius necessàries per a desenrotllar la seua labor durant la situació de crisi i es van establir vies de col·laboració i suport entre els dos sectors, “prova d’este esforç és que les 421 farmàcies que van resultar afectades ja es troben operatives”, ha assenyalat el conseller.

A més, “durant la situació de crisi es van prendre una sèrie de mesures gràcies al treball conjunt, com és la pròrroga de més de 550.000 receptes de pacients crònics, així com la possibilitat de dispensar medicaments únicament amb el número del DNI”, ha conclòs.

Fecha: 22/05/2025